Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Čehijas valdība organizējusi valstu sanāksmi, lai kopīgiem spēkiem cīnītos pret Eiropas Komisijas piedāvājumu "Euro 7" automobiļu izmešu standartiem, vēstī laikraksts "Hospodarske noviny". Čehijas valdība uzskata, ka ierosinājums attiecībā uz "Euro 7" standartiem ir nesamērīgi bargs un rada riskus Eiropas autoražošanas nozarei. Čehija pagājušajā nedēļā uzaicināja vairāku valstu pārstāvjus, lai tiktos Briselē un apspriestu viņu nostāju. Sanāksmē piedalījās desmit valstis, tai skaitā Francija, Vācija, Slovākija, Polija un Itālija. "Hospodarske noviny" rīcībā nonākusi informācija liecina, ka valstis bijušas vienisprātis, ka EK piedāvājums ir pārspīlēts, piemēram, attiecībā uz jauno izmešu standartu ieviešanas termiņu.
===============================================
=============================================== Vācijai nepieciešams aktīvāk apkarot nelegālo imigrāciju, paziņojis finanšu ministrs Kristiāns Lindners, kas pārstāv liberālo Brīvo demokrātu partiju.
Intervijā tīmekļa ziņu vietnei "t-online" Lindners norādījis, ka tie nelegālie imigranti, kuru patvēruma pieprasījumi ir noraidīti, ir jāizraida. Arī ASV prezidenta Džo Baidena administrācija ierosinājusi stingrākus ierobežojumus patvēruma meklētājiem, lai novērstu strauju migrantu pieplūdumu uz valsts dienvidu robežas pēc Covid-19 kontroles pasākumu atcelšanas. 
++++++++++++++++++++++++++++++++++++++++++++++++++++++++++++++++++++++++++++++++++++++++++++++
Uzņēmumu parādu apmērs gada laikā Latvijā pieaudzis par 46%, informē atvērto datu platformas "Okredo" pārstāvji. Kompānijā norāda, ka šā gada sākumā nodokļu parādi un pašu uzņēmumu atsevišķos gadījumos deklarētās parādsaistības reģistrētas kopumā vairāk nekā 51 600 juridisko personu, kas ir par 15,9% vairāk nekā attiecīgā periodā pirms gada. Kopējā parādu apjoma pieauguma ziņā līderpozīcijā ir ūdensapgādes, notekūdeņu, atkritumu apsaimniekošanas un sanācijas nozare, kur janvārī, salīdzinot ar situāciju pirms gada, nodokļu un citu pašu uzņēmumu publiskoto parādsaistību apmērs pieaudzis 34 reizes.
=============================================== Daugavpils satiksme informē, ka no 1. marta atsevišķos autobusu maršrutos mainīsies kustības saraksts. Reisu nerentabluma dēļ no šā gada 1.marta tiek atcelti: 9.autobusa maršruta izbraukšana brīvdienās no autoostas plkst.17:50 un attiecīgi no gala pieturas "Ķiršu iela" plkst.18:05, kā arī 16.autobusa maršruta izbraukšana brīvdienās no autoostas plkst.16:40 un attiecīgi no pieturas "Dīķu iela" plkst.16:55. Toties no 1.marta 17.A autobusa pastāvīgajā maršrutu tīklā tiks iekļauts reiss, kas no autoostas izbrauc plkst.07:46 un attiecīgi no gala pieturas "Aveņu iela" dodas plkst.08:06.
=============================================== 6. starptautiskajam jauno pūšaminstrumentu izpildītāju konkursam “Naujene Wind 2023” pieteikušies 188 dalībnieki no Latvijas, Igaunijas, Lietuvas un Polijas. Naujenes Mūzikas un mākslas skolas direktors Ruslans Margevičs atzīmē, ka pēc diviem pandēmijas gadiem, kad konkurss notika attālināti, tagad saņemts negaidīti daudz pieteikumu dalībai. Īpaši plaši būs pārstāvēta Igaunija, kā arī atsevišķas mūzikas skolas Latvijā. Konkursa mērķis ir veicināt jauno mūziķu profesionālo izaugsmi un attīstību, kā arī vairot Nauena pagasta un Augšdaugavas novada atpazīstamību gan Latvijā, gan ārvalstīs. Konkurss norisināsies 23. un 24. februārī no 09:00.
=============================================== Daugavpils tūrisma attīstības un informācijas aģentūras dati par tūrisma attīstību Daugavpilī pērn liecina, ka nozare Daugavpilī sāk atdzīvoties. Pagājušajā gadā Daugavpils kultūras, aktīvās atpūtas un tūrisma objektos reģistrēts vairāk kā pusmiljons apmeklējumu. Lielākā daļa Daugavpils apmeklētāju ir bijuši Latvijas iedzīvotāji – 85% no visiem apmeklējumiem. Savukārt no ārzemniekiem visvairāk bija Lietuvas - 41%, Ukrainas - 15%, Apvienotās Karalistes – 9%, Polijas – 8%, Vācijas  – 4% un Igaunijas  – 4%. Apmeklētākais objekts Daugavpilī ir Marka Rotko mākslas centrs, daudz neatpaliek Daugavpils cietoksnis, Latgales zoodārzs uzņēma vairāk mpar 50 000 viesu, Novadpētniecības un mākslas muzejs – gandrīz 30 000, bet Šmakovkas muzejs – gandrīz 20 000.  ==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.